王之道
送管养正长歌
饯别宜有酒，我无一杯潄君口。
送行当以赆，我无一物藉我手。
与君意气真相知，君尝谓予可言诗。
独有诗句堪送别，欲赋复止空嗟咨。
送君胡为三叹息，文酒从今失三益。
干戈日寻雅道衰，吾徒一别真可惜。
问君四海无家归，飘然此去将何之。
答云南阳善城守，屡以孤垒攘重围。
我今欲往诚有以，主帅好贤同邑里。
辎车傥许载病翁，长策犹能靖多垒。
骐骥君看伏枥姿，发虽种种心不衰。
胸中之奇老未吐，忍死山谷甘寒饥。
君不见元龙豪气真磊落，卧见许生自旁若。
时危康济乃丈夫，问舍求田匪余乐。
又不见越石夜半闻鸡鸣，披衣起舞贺友生。
风尘澒洞四海乱，英雄攘臂收功名。
古人相期盖如此，岂效世间儿女子。
出门惘惘色可怜，君亦为之殊可鄙。
壮君此语胆忽张，群忧散尽增激昂。
西风猎猎天落霜，千山凋林松桧苍。
寒菊始花黄且香，高空无云老鵰翔。
登山临水秋兴长，行人欲行送者伤。
我独不复伤，知君壮志殊未央。
为君援笔写长句，一洗古今离别肠。